Deputatul de Bucureşti Nicuşor Dan, desemnat candidat al USR pentru Primăria Capitalei, a afirmat că a câştigat în instanţă procesul împotriva unei hotărâri a Consiliului General prin care taximetriştii puteau fi contactaţi doar prin telefon şi staţie.

„În decembrie 2017, Firea propunea şi Consiliul General vota un regulament prin care taximetriştii puteau fi contactaţi doar prin telefon şi staţie, fiind amendaţi dacă erau contactaţi prin aplicaţiile inteligente. Ne duceam înapoi cu 10 ani. În 3 ianuarie 2018, am depus acţiunea la Tribunalul Bucureşti împotriva hotărârii. Săptămâna trecută, Curtea de Apel Bucureşti mi-a admis acţiunea şi a suspendat hotărârea Consiliului General. Decizia este definitivă”, a scris el pe Facebook.

Nicuşor Dan consideră că o astfel de hotărâre era împotriva intenţiei de a transforma Bucureştiul într-un „smart city”.

„Cât tupeu să spui că vrei să faci din Bucureşti un smart city şi să trimiţi taximetria la telefon şi staţie. Din fericire, peste 6 luni putem schimba administraţia Firea la vot. De aceea continui să mă implic şi merg înainte pentru Bucureşti 100%”, a mai scris Nicuşor Dan.